416/2021

Útdráttur

Staðfestur var úrskurður héraðsdóms um að X skyldi sæta brottvísun af heimili og nálgunarbanni á grundvelli laga nr. 85/2011 um nálgunarbann og brottvísun af heimili, sbr. 37. gr. barnaverndarlaga nr. 80/2002.

Úrskurður Landsréttar

Landsréttardómararnir Á-kk-nf H-kk-nf, D-kk-nf Þ-kk-nf B-kk-nf og H-kvk-nf Þ-kvk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 24. júní 2021. Greinargerð sóknaraðila barst réttinum degi síðar. Kærður er úrskurður Héraðsdóms [...] 21. júní 2021 í málinu nr. Ö- [...]/2021 þar sem varnaraðila var bannað að koma á heimili þriggja barna sinna og í leikskóla þeirra, skóla og dægradvöl, veita þeim eftirför, heimsækja eða setja sig með öðrum hætti í samband við þau í tólf vikur. Kæruheimild er í 3. mgr. 15. gr. laga nr. 85/2011 um nálgunarbann og brottvísun af heimili.

2

Sóknaraðili krefst staðfestingar hins kærða úrskurðar.

3

Varnaraðili krefst þess aðallega að kröfum sóknaraðila verði vísað frá dómi, til vara að hinn kærði úrskurður verði felldur úr gildi en að því frágengnu að brottvísun og nálgunarbanni verði markaður skemmri tími. Þá krefst varnaraðili þóknunar til handa skipuðum verjanda sínum.

Niðurstaða

4

Atvikum máls er lýst í hinum kærða úrskurði. Eins og þar kemur fram var varnaraðila gert að sæta brottvísun af heimili sínu að [...]og nálgunarbanni gagnvart barnsmóður sinni og þremur börnum þeirra í fjórar vikur frá 16. júní 2021 að telja með úrskurði Héraðsdóms [...] þann dag, sem staðfestur var með úrskurði Landsréttar 22. sama mánaðar í máli nr. [...]/2021. Samkvæmt úrskurðarorðinu fólst í nálgunarbanninu bann við því að varnaraðili kæmi í námunda við heimili barnsmóður hans og barna að [...] á svæði sem afmarkast við 50 metra radíus umhverfis heimilið, mælt frá miðju hússins, og að hann veitti þeim eftirför, nálgaðist þau á almannafæri eða setti sig í samband við þau með öðrum hætti. Krafa í því máli var sett fram af lögreglustjóranum á [...]og var leyst úr henni á grundvelli laga nr. 85/2011.

5

Samkvæmt 37. gr. barnaverndarlaga nr. 80/2002 getur barnaverndarnefnd krafist þess fyrir dómi að manni verði bannað að koma á tiltekinn stað eða svæði, veita eftirför, heimsækja eða setja sig með öðrum hætti í samband við barn eða þungaða konu og að honum verði bönnuð dvöl á heimili ef nefndinni þykir heilsu eða lífi barnanna háski búinn af háttsemi eða framferði manns, svo sem vegna ofbeldis, ógnana eða hótana eða vegna vímuefnaneyslu eða annars athæfis. Um málsmeðferð slíkra krafna fer eftir lögum nr. 85/2011. Tiltekið er í skýringum við 37. gr. frumvarps að barnaverndarlögum að skilyrði fyrir nálgunarbanni samkvæmt þeirri lagagrein séu ekki að öllu leyti sambærileg skilyrðum fyrir nálgunarbanni samkvæmt þágildandi lögum um meðferð opinberra mála enda sé um að ræða úrræði barnaverndarnefndar til verndar börnum en ekki lögregluaðgerð. Meta verði hvort skilyrði séu til beitingar úrræðisins í því ljósi.

6

Þrátt fyrir framangreint fer um kröfur um brottvísun af heimili og nálgunarbann fyrir dómi eftir lögum nr. 85/2011, hvort sem þær eru settar fram af barnaverndarnefnd eða lögreglu, sbr. lokamálslið 37. gr. barnaverndarlaga. Miðast réttaráhrif dómsúrskurða þar að lútandi einnig við lögnr. 85/2011.

7

Í því máli sem nú er til úrlausnar gerir sóknaraðili kröfu um að varnaraðila verði bannað að koma á heimili barna hans, sem og í leikskóla þeirra, skóla og dægradvöl, veita þeim eftirför, heimsækja eða setja sig með öðrum hætti í samband við þau í tólf vikur að telja. Með hliðsjón af því sem að framan greinir hefur varnaraðili þegar verið úrskurðaður til að sæta banni við að koma á heimili barnanna, veita þeim eftirför, heimsækja þau eða setja sig í samband við þau með öðrum hætti í fjórar vikur frá 16. júní að telja. Af þeim sökum er óljóst hvaða þýðingu úrskurður um kröfu sóknaraðila hefur hvað þann tíma varðar en það þykir þó ekki standa því í vegi að krafa hans verði tekin til efnislegrar meðferðar.

8

Að því virtu þykir rétt að staðfesta hinn kærða úrskurð með vísan til forsendna hans.

9

Þóknun verjanda varnaraðila fyrir Landsrétti greiðist úr ríkissjóði samkvæmt 38. gr. laga nr. 88/2008 um meðferð sakamála, sbr. 14. gr. laga nr. 85/2011, og er hún ákveðin að meðtöldum virðisaukaskatti eins og í úrskurðarorði greinir.

Úrskurðarorð :

Hinn kærði úrskurður er staðfestur.

Þóknun verjanda varnaraðila fyrir Landsrétti, K-kk-ef Ó-kk-ef Á-kk-ef lögmanns, 167.400 krónur, greiðist úr ríkissjóði.